På Nordjyllands Internat hjælper 100 frivillige til. For Sonja Nielsen og Jette Bach Christensen er arbejdet med til at udfylde et tomrum.

Se tredje sæson af “Dyreinternatet” tirsdage kl. 19.50 på TV2 Nord Salto. Du kan streame første afsnit allerede nu nederst i artiklen. Det er tidlig morgen på Nordjyllands Internat uden for Hjallerup. Solen er endnu ikke stået op, men internatet er allerede ved at vågne. Sonja Nielsen er en af dem, der har været tidligt ude af fjerene, og hun er godt i gang med arbejdet hos kattene. Der skal gøres rent i burene, de skal have taget deres temperatur og afføringens konsistens skal tjekkes, så Sonja ved, om de pelsede beboere får det rette foder. - Jeg hjælper med rengøring, opvask og vasketøj, så de faglærte er fri for det, og kan tage sig af dyrene, siger Sonja Nielsen. Hun nyder at have noget at stå op til. Efter 35 år som kontoransat i det offentlige blev kontrasten stor, da hun gik på pension og pludselig havde masser af tid. Derfor passede det perfekt med en tjans som frivillig på internatet. - Når man altid har været vant til at være på arbejde, så bliver der et tomrum. Jeg har aldrig kunnet undvære noget at lave, siger hun og skubber en kattebakke på plads i et af katteburene. På internatet er Jette ikke alene I et vaskerum er Jette Bach Christensen i fuld gang med at lægge vasketøj sammen. - Internatet er blevet et fristed, hvor jeg kommer og får noget socialt sammen med de andre søde piger, og hvor jeg får mit dyrebehov dækket, siger Jette, der selv har haft både hund og kat. Det frivillige arbejde har fået ekstra stor betydning, efter hun blev enke og pludselig sad alene i det 250 kvadratmeter store hjem, hun havde fået bygget sammen med sin mand. - Det er syv måneder siden, han døde. Det har betydet meget for mig, at jeg har kunnet komme herud. De er utroligt søde og forstående, siger Jette Bach Christensen. Gode snakke over opvasken På Nordjyllands Internat har Sonja og Jette fået nye bekendtskaber, og der er både plads til alvorssnakke og drillerier. - Vi snakker om alt muligt mellem himmel og jord. Både personligt og om internatet. Vi får vendt verdenssituationen, siger Jette Bach Christensen, mens hun spuler grusskovle og madskåle. - Ja, og vi kan godt stå og brokke os lidt til hinanden, siger Sonja Nielsen. - Det kan vi. Det gør ikke så meget, der er jo ikke nogen, der hører det, siger Jette Bach Christensen med et smil, inden hun sprøjter vand på Sonja, og de begge griner højlydt. For dem er jobbet og internatets beboere lønnen i sig selv. - Jeg plejer at sige, at når jeg er færdig her, så får jeg lov til at gå ind og hæve min løn. Så får jeg lov til at nusse med kattene, siger Jette Bach Christensen. Se første afsnit af "Dyreinternatet" her: